Nafarroako Parlamentuko Mahaiak, 2019ko otsailaren 4an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea José Miguel Nuin Moreno jaunak aurkeztutako galdera, sasi-autonomoen iruzurrari aurre egite aldera Kooperatibei buruzko Foru Legea aldatzeko proposamenari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2019ko otsailaren 4an

Lehendakaria: Ainhoa Aznárez Igarza

GALDERAREN TESTUA

Izquierda-Ezkerrako foru parlamentarien elkarteko eledun José Miguel Nuin Moreno jaunak, Legebiltzarreko Erregelamenduan ezarritakoaren babesean, honako galdera hau egiten dio Nafarroako Gobernuari, Garapen Ekonomikorako kontseilariak Osoko Bilkuran ahoz erantzun dezan.

CCOO eta UGT sindikatuek hitzarmen bat lortu dute berriki Uvesarekin, Tuterako bere instalazioetako plantillan 570 sasi-autonomo sartzeko.

Horrek argitara ekarri du Nafarroan gertatzen den errealitate bat, zeina baita milaka langilek norberaren kontura kotizatzen dutela Gizarte Segurantzan, nahiz eta berez, beren enpresekin duten lan-harremana zein den kontuan hartuta, soldatapekoak izan beharko baitzuten.

CCOO sindikatuak azterlan bat egin du, zeinaren arabera Nafarroan gutxienez 3.000 pertsona baitaude egoera horretan haragiaren, garraioen, eraikuntzaren nahiz zerbitzuen sektoreetan.

Egoera horri aurre egiteko, CCOOk proposatu du Nafarroako Kooperatibei buruzko 14/2006 Foru Legea aldatzea, gisa horretako iruzurrak egiten dituzten kooperatibak deskalifikatzeko xedez.

Horrenbestez, hau jakin nahi dugu:

– Nafarroako Gobernuak zer balorazio egiten du sasi-autonomoen iruzurrari aurre egite aldera Kooperatibei buruzko Foru Legea aldatzeko proposamenari dagokionez?

Iruñean, 2019ko urtarrilaren 31n

Foru parlamentaria: José Miguel Nuin Moreno